open-index/open-wikipedia-markdown huggingface dataset:
Sfäärilised koordinaadid

**Sfäärilised koordinaadid** on kolmemõõtmelise ruumi koordinaadisüsteem, kus punkti asukoht antakse kaugusega määratud nullpunktist ning kahe nurgaga: esimene nurk on nurk teatud määratud suuna A suhtes ja teine nurk on tasandi suhtes, mis on rist suuna A sirge ja suuna A sirge ristprojektsiooniga. 

Geograafias ja astronoomias kasutatakse nurkade jaoks mõisteid laiuskraad ja pikkuskraad. Kõrgus võib sel juhul olla kas merepinnast või teatud keskpunktist.

## Teisendused ristkoordinaatidega
Sfäärilisteks koordinaatideks teisendatakse ristkoordinaate valemitega
:\begin{align} r&=\sqrt{x^2 + y^2 + z^2} \\ \theta &= \arccos\frac{z}{\sqrt{x^2 + y^2 + z^2}} = \arccos\frac{z}{r} \\ \varphi &= \arctan \frac{y}{x} \end{align}
ning vastupidi
: \begin{align} x&=r \, \sin\theta \, \cos\varphi \\ y&=r \, \sin\theta \, \sin\varphi \\ z&=r \, \cos\theta\end{align}

## Vaata ka
*Rahvusvaheline geodeetiliste koordinaatide süsteem
*Silindrilised koordinaadid
Arengu nüüdistase

**Arengu nüüdistase** (inglise *state of the art*) on viimane ja kõige keerukam või kõige arenenum  tase tehnikas (inglise *technology*), teaduses või kunstis.

## Viited
BIA-meetod

**BIA-meetod** ehk bioelektrilise impedantsi analüüsi meetod on meetod, millega mõõdetakse keha rasvaprotsenti inimestel, et diagnoosida rasvumist. Kuid seda kasutatakse ka toiduainete rasvaprotsendi mõõtmiseks. 

Meetod on kasutusel suuremates spordi- ja fitnessikeskustes üle maailma.

## Välislingid
*BIA-meetodi tehniline spetsiifika, autentsus, täpsus
*Kehakoostise mõõtmistehnikad
TIN-kõrgusmudel

**TIN-kõrgusmudel** (*Triangulated irregular network*) on kolmnurkadest moodustatud reljeefimudel.

TIN moodustub kolmnurkadest, mille küljed võivad olla erineva pikkusega ja tipud asuvad erinevatel kõrgustel. See võimaldab kolmnurga tipud asetada reaalsete mõõtmistulemustega kohakuti või võimalikult nende lähedale. Nii peegeldab mudel paremini andmeid, kuid arvutused kipuvad olema keerukamad.

Selline mudel luuakse enne reljeefianalüüsi ja see on üks kahest levinumast mudelist võrkmudeli (DEM) kõrval.

TIN-mudelist saab DEMi ja vastupidi alati genereerida, kuid algsele kujule tagasi jõudes on tulemus juba erinev, seda eelkõige interpoleerimisel tekkinud muudatuste tõttu.

## Kirjandus
* Jagomägi, Teet (1999), Geoinfosüsteemid praktikule, Regio, lk 18.
Rasvaprotsent

**Rasvaprotsent** inimesel näitab rasva osakaalu organismis. 

Rasvaprotsendi normid olenevad soost ja vanusest. Naistel on normaalne rasvaprotsent kehas umbes 10% suurem kui meestel. Liiga suur rasvaprotsent võib viidata rasvumusele, mis võib põhjustada mitmesuguseid veresoonkonna probleeme. Rasvaprotsenti saab mõõta BIA-meetodil, kaliipermeetodil. Üldrasvaprotsendist eraldi jälgitakse veel vistseraalset ehk siseelundeid ümbritsevat rasva.

## Välislingid

*Meeste ja naiste rasvaprotsendi normitabelid
*Poiste ja tüdrukute rasvaprotsendi normitabelid
Mestalla staadion

**Mestalla staadion** (hispaania *Estadio de Mestalla*) on jalgpallistaadion Hispaanias Valencias.

Mestalla kuulub klubile Valencia CF. Staadion mahutab 55 000 inimest.
Maailma Kultuurinõukogu

**Maailma kultuurinõukogu** (inglise keeles World Cultural Council, WCC) on 1981. aastal loodud organisatsioon, mis toetab teadmiste levikut ning arendab suhteid inimeste, riikide, valitsuste ja teadusvaldkondade vahel. Organisatsiooni keskus asub Mexicos.

Kultuurinõukogu annab välja Albert Einsteini teadusauhinda, José Vasconcelose haridusauhinda ning Leonardo da Vinci kunstide auhinda. Igal aastal antakse auhinnad üle eri ülikoolis, 2011. aasta auhinnatseremoonia toimub Tartu Ülikoolis.

## Välislingid
* Maailma kultuurinõukogu
Mäeeraldise teenindusmaa

**Mäeeraldise teenindusmaa** on kaevandamisloaga kaevandamiseks määratud ala mäeeraldise ümber või kohal ja ümber.

Mäeeraldise teenindusmaal ei ole lubatud maavara või muu kivimi või setendi väljamine, välja arvatud korrastamistingimuste täitmiseks korrastamisprojektis määratud ulatuses, mullakaitsenõuete täitmiseks ning kraavide, settebasseinide, teede ja muude kaevandamiseks vajalike tehnorajatiste rajamiseks kaevandamisprojektis määratud mahus.

Mäeeraldise teenindusmaa piires on lubatud ladustada kaevist ning jäätmeid, korraldada kaevise vedu ning teostada maavara töötlemist.

Teenindusmaa piir tuleb sarnaselt mäeeraldise piiriga nähtavalt tähistada. Samuti tuleb nii mäeeraldis kui ka selle teenindusmaa kaevandamisjärgselt korrastada.

Riigikaitselisi, muinsuskaitselisi ja muid piiranguid arvestatakse kaevandamisloa taotluse menetlemisel teenindusmaa, mitte mäeeraldise piirist.

Joonistel tähistatakse mäeeraldise teenindusmaad kollase joonega. 

## Vaata ka
* Mäeeraldis

## Viited
Stravinski purskkaev

**Stravinski purskkaev** on Igor Stravinskile pühendatud purskkaevude kompleks  Pariisis Pompidou keskuse lähedal Stravinski väljakul. 

Purskkaevukompleksi autorid on kunstnikest abielupaar Jean Tinguely ja Niki de Saint-Phalle. See valmis 1982–1983.
Mäeeraldis

**Mäeeraldis** on kaevandamisloaga maavara kaevandamiseks määratud maapõue osa. See ei ole piirkond maapinnal vaid ruum, millel on ka kindel sügavusmõõde. Mäeeraldise kaevandatav maavaravaru ei tohi olla suurem kui kaevandamise aastamäära või lubatud maksimaalse aastamäära ja kaevandamisloa kehtivusaja (aastates) korrutis.

Kaevandamisloa omanik on kohustatud mäeeraldise piiri tähistama ja vajadusel ka tarastama. Tähistus peab olema piisavalt nähtav, et ära hoida inimeste juhuslik viibimine kaevetööde ohupiirkonnas. Pärast kaevandamistööde lõppemist peab kaevandaja mäeeraldise ja selle teenindusmaa korrastama.

## Vaata ka
* Mäeeraldise teenindusmaa

## Viited

## Kirjandus
* Maapõueseadus, RT I 2004, 84, 572
* Maapõueseaduse muutmise seadus RT I 2008, 28, 183
Therese Zenz

**Therese Zenz** (15. detsember 1932 Merzig, Merzig-Waderni maakond, Saarimaa – 22. oktoober 2019 Merzig) oli Lääne-Saksamaa ja Saksamaa aerutamistreener ning Saarimaa, Saksamaa ühendvõistkonna ja Lääne-Saksamaa aerutaja.

Zenz sai Saarimaa eest võisteldes naiste ühesüstaga 500 mm aerutamises 1952. aasta Helsingi olümpiamängudel 9. koha. Ta sai Saksamaa ühendvõistkonna eest võisteldes hõbemedali naiste ühesüstaga 500 mm aerutamises 1956. aasta Melbourne'i olümpiamängudel ja 1960. aasta Rooma olümpiamängudel ning kahesüstaga (paariline Ingrid Hartmann) 500 m aerutamises 1960. aasta Rooma olümpiamängudel. 

Zenz võitis Saarimaa eest võisteldes kuldmedali ja tuli maailmameistriks naiste ühesüstaga 500 mm aerutamises 1954. aasta maailmameistrivõistlustel (Mâcon, Burgundia). Ta sai Lääne-Saksamaa eest võisteldes pronksmedali naiste ühesüstaga 500 mm aerutamises ja kahesüstaga (paariline Ingrid Hartmann) 500 mm aerutamises 1958. aasta maailmameistrivõistlustel (Praha).

## Viited
Mads Mikkelsen

**Mads Dittmann Mikkelsen** (sündinud 22. novembril 1965 Kopenhaagenis) on taani filminäitleja.

Mads Mikkelsen on mänginud filmides "Mina olen Dina", "Pärast pulmi", "Casino Royal", "Leek ja Sidrun" ja "Coco Chanel & Igor Stravinski".

## Välislingid

*
Calvörde vald

**Calvörde vald** (saksa keeles *Gemeinde Calvörde*) on vald Saksamaal Saksi-Anhalti liidumaal Börde kreisis.

See asub ligikaudu 15 km Haldenslebenist loodes Ohre jõe ja Mittellandkanali vahel. Calvörde on osa Flechtingeni liitvallast. Enne 1944. aastat oli Calvörde (*Amt*) osa Braunschweigi hertsogkonnast.

Paika on esmamainitud 1196. aastal. Kohas, kus veel praegugi on sild, oli Ohre jõe koolmekoht. Kagust tulnud kaubatee ristus seal jõega. See viis Leipzigist üle Magdeburgi Lüneburgi ja Hamburgi. Oli ka teine tee, mis tuli Braunschweigist. Koolmekoha teket seostatakse Kale-nimelise mehega. Sel viisil on "Calvörde" ajalooline tähendus Kale koolmekoht.

## Asulad
* Berenbrock
* Calvörde
* Dorst
* Elsebeck
* Grauingen
* Klüden
* Lössewitz
* Mannhausen
* Velsdorf
* Wegenstedt
* Zobbenitz

## Viited

## Välislingid
* www.calvoerde.de
Hügieen

**Hügieen** on arstiteaduse haru, mis käsitleb inimese tervist mõjutavaid tegureid ja abinõusid (eriti puhtuse tähtsust) tervise säilitamiseks. 

Teadlane, kes tegeleb hügieeniga, on **hügieenik**.

## Vaata ka
*Geohügieen
*Keskkonnahügieen

## Viited
Keskkonnahügieen

**Keskkonnahügieen** ehk **keskkonnatervishoid** ehk **keskkonnatervis** on teadus, mis uurib keskkonnategurite mõju inimese tervisele ja heaolule.

## Vaata ka
*Hügieen
*Geohügieen

## Viited
SACD

**SACD** (Super Audio Compact Disc) on optiline andmekandja heli salvestamiseks, CD edasiarendus.

Seda arendasid koos Sony ja Philips ning avaldasid 1999. aastal.
Julius Eslon

**Julius Eslon** (8. juuli (26. juuni vkj) 1894 Muuksi küla, Kolga vald, Kuusalu kihelkond, Harjumaa – 4. november 1982 Polli) oli eesti puuviljandusteadlane ja sordiaretaja.

Ta oli aastatel 1909–1915 Tallinnas raamatuköitja abiline. Aastatel 1915–1921 võitles ta Esimeses maailmasõjas ja Vene kodusõjas punaste poolel.

Aastatel 1924–1929 õppis ta Leningradi Põllumajanduse Instituudis, praktika läbis Ivan Mitšurini juures.

Aastatel 1929–1932 oli ta Saratovi oblastis aiandusagronoom, 1932–1933 Leningradi köögiviljakasvatuse katsejaama teadur ning 1933–1941 Leningradi puuviljanduse ja marjakasvatuse katsejaama teadur, 1941–1942 oli ta samas sordiaretusosakonna juhataja. Aastatel 1942–1943 oli ta Leningradi linna TSN TK köögiviljakasvatusagronoom.

Aastatel 1943–1945 oli ta Eesti Laskurkorpuses.

1945. aastast oli Eslon Polli Aianduse ja Mesinduse Uurimise Instituudi teadusdirektor. 1946. aastast sai see asutus Põllumajanduse Instituudi filiaaliks, kus Eslon töötas kuni 1952. aastani puuviljanduse osakonna juhatajana ja kuni 1964. aastani vanemteadurina.

Ta on maetud Karksi Arumäe kalmistule.

## Aretustöö
Koos Arthur Jaamaga aretas ta Pollis ploomisordid *Julius* , *Polli Viljakas*, *Polli munaploom*, *Suhkruploom*, *Karksi*, *Esloni varane* ning *Polli viljakas* ja *Polli varane*. Ta osales ka musta sõstra sortide *Festival*, *Hiline must*, Polli pikk-kobar ja *Uus must* aretamisel.

## Töid
*Julius Eslon, Arthur Jaama ja Aleksander Siimon. "Eesti pomoloogia". Valgus. Tallinn 1970

## Tunnustus
*1967 – Nõukogude Eesti preemia (kollektiivis koos Julius Esloni, Jakob Palgi, Johannes Parksepa ja Aleksander Siimoniga)

## Viited
Kasurid

**Kasurid** ehk kasutoovad organismid on põllumajanduses ja aianduses need selgrootud, kes tolmeldavad taimi, on taimekahjurite vaenlased, soodustavad mulla tekkimist jne. 

Kasuritele vastanduvad kahjurid.
Müncheni Olümpiastaadion

**Müncheni olümpiastaadion** on staadion Saksamaal Münchenis. Staadionil on peetud spordivõistlusi erinevatel aladel, näiteks: kergejõustik, jalgpall, murdmaasuusatamine, lumelauasõit, jalgratta trekisõit, *[[speedway]]*, autoringrajasõit. Ka on staadion olnud paljude kontsertide toimumispaik, samuti on teda kasutatud jumalateenistuste läbiviimiseks. Nii on staadionil pidanud missat ka Johannes Paulus II.

Enne Allianz Arena valmimist 2007. aastal staadion  oli koduväljakuks klubidele Müncheni Bayern ja TSV 1860 München.
Abaris

**Abaris** (vanakreeka keeles Ἄβαρις) (arvatavasti 8. sajand eKr) oli legendaarne hüperborealaste ehk sküütide ravitseja, imetegija ning Apolloni preester. Teda mainivad oma teostes Herodotos ("Historia" 4.36) ja Platon ("Charmides" 158b). Uuspütagoorlased pidasid teda Pythagorase õpetajaks.
Abas

**Abas** (vanakreeka keeles Ἄβας) oli vanakreeka mütoloogias Argose valitseja. Ta oli Lynkeuse ja Hypermestra poeg, Akrisiose ja Proitose isa ning Perseuse vaarisa.
Clement Quartey

**Clement Isaac Quartey** (12. aprill 1938 Accra – 2. november 2024 London) oli Ghana poksija.

Quartey sai I kergekeskkaalus (kuni 63,5 kg) 1960. aasta Rooma olümpiamängude poksivõistlustel hõbemedali, kaotades finaalis kuldmedali- ja olümpiavõitjale Bohumil Němečekile (Tšehhoslovakkia).

Ta oli esimene Ghana sportlane, kes võitis olümpiamedali.

## Viited
Hallitusseened

**Hallitusseened** on erinevatesse süstemaatilistesse rühmadesse kuuluvad seened, kes tekitavad kohevaid ja sametisi seeneniidi- ja eoskandjakirmeid (hallitust).

## Viited
Hektor

**Hektor** (vanakreeka keeles Ἕκτωρ, ladinapäraselt *Hector*) oli vanakreeka mütoloogias Trooja valitseja Priamose ja Hekabe vanim poeg. Ta oli Trooja sõja suurim kangelane Trooja poolel ning tappis esimese kreeklase, kes astus Trooja pinnale. Jumal Apolloni abiga surmas ta ka Patroklose, kes võitles Achilleuse relvadega. Karistuseks selle eest surmas Achilleus Hektori ning mõnitas tema laipa, lohistades seda oma sõjavankri järel. Hektori abikaasa oli Andromache, neil oli poeg Astyanax.
Janika Päll

**Janika Päll** (sündinud 18. septembril 1965) on eesti klassikaline filoloog ja tõlkija.

Tema eelistatud uurimisteemad on vanakreeka keel ja antiikkirjandus, retoorikaajalugu, tõlkeküsimused, antiikaja traditsioon renessansis ja varauusajal ning raamatulugu.

## Haridus
Ta õppis aastail 1973–1982 Tartu 2. Keskkoolis, omandades seal põhihariduse. Seejärel õppis ta 1982–1986 Tartu Muusikakoolis, saades klaveriõpetaja kutse ja keskerihariduse.

Aastatel 1986–1991 õppis ta Tallinna Riiklikus Konservatooriumis, lõpetades selle klaveriõpetaja ja kontsertmeistri kvalifikatsiooniga. 1991. aastal astus ta Tartu Ülikooli, mille lõpetas 1995 bakalaureusekraadiga klassikalises filoloogias.

Samal aastal jätkas ta õpinguid magistriõppes ning kaitses aastal 2000 teadusmagistri (MA) kraadi klassikalises filoloogias tööga "Stroofipiir ja selle ületamine Sappho ja Alkaiose luules".

Ta kaitses 2007. a. doktorikraadi klassikalises filoloogias väitekirjaga "*Form, style and syntax: towards a method of description and analysis of Greek prose rhythm: on the example of "Helen's encomium" by Gorgias*".

## Töökäik
1991–1996 oli ta Ülenurme Muusikakooli klaveriõpetaja.  Alates 1995 töötas ta Tartu Ülikoolis, alguses klassikalise filoloogia assistendina, 2003–2013  klassikalise filoloogia osakonna lektorina. 2013. aastast töötab teadurina Tartu Ülikooli Raamatukogus. 1996. aastal õpetas ta ka kirikuladina keelt Viljandi Kultuurikolledžis. Alates 2018. aastast Tartu Ülikooli klassikalise filoloogia professor.

Janika Päll kuulub humanitaarteadusliku veebiajakirja Studia Humaniora Tartuensia toimetuskolleegiumisse.

Ta on tegev mitmes rahvusvahelises erialaorganisatsioonis, kuulub ülemaailmse retoorikaajaloo ühingu ISHR juhatusse (2015–2019).Samuti on ta osalenud mitmes rahvusvahelises uurimisrühmas, näiteks antiigi meetrika ja rütmika uurimisrühmas DAMON (aastast 2000), ning juhib praegu Lundi, Helsingi ja Tartu Ülikooli Helleno-Nordica uurimisrühma Humgraeca andmebaasi töörühma.

## Tunnustus
*1995 ajakirja Teater. Muusika. Kino aastapreemia artikli "Muusika tee kirjandusse. Vaateid J. Joyce'i loomingule" eest
*2007 Eesti Kultuurkapitali kirjanduse aastapreemia (koos Kristi Viidingu ja Jana Orioniga, antoloogia "O DORPAT, URBS ADDICTISSIMA MUSIS …, Valik 17. sajandi Tartu juhuluulet" koostamise eest)
*2025 Tartu Ülikooli aumärk

## Viited

## Välislingid

*Janika Päll TÜ klassikalise filoloogia osakonna kodulehel
*
*Janika Päll: vanakreeka autorid õpetavad, kuidas vältida tülisid ja sõdu. ERR
Lamberti koosinusseadus

**Lamberti koosinusseadus** on optikareegel, mille kohaselt kiirgava keha kiirgusvoog sõltub otseselt kiirgava pinna normaali ja vaatleja sihi vahelise nurga koosinusest.

d^2Q_n=dQ_n\cdot d\omega\cdot\cos\varphi.

Vahel nimetatakse seda seadust ka koosinuse kiirgusseaduseks või Lamberti kiirgusseaduseks. See on nimetatud Johann Heinrich Lamberti järgi.

## Vaata ka
* fotomeetria
* radiomeetria
Viljakas Poolkuu

**Viljakas Poolkuu** on piirkond, mis hõlmab võrdlemisi niisked ja viljakad alad keset muidu kõrbelist ja poolkõrbelist Lääne-Aasiat. Nime võttis kasutusele arheoloog James Henry Breasted.

Viljakas Poolkuu hõlmab Mesopotaamia ehk Tigrise ja Eufrati jõe piirkonna: tänapäeva Iraagi ja väikese osa Iraani, Kuveiti ja Türgit. Tüüpiliselt arvatakse selle osaks ka Vahemere idarannik ehk Levant (tänapäeva Süüria, Jordaania, Iisrael, Liibanon ja Läänekallas ning sageli ka Niiluse org (Egiptus).

Viljaka Poolkuu aladel tekkisid mitmed varaseimad tsivilisatsioonid.
Volga Laevakompanii

**Volga Laevakompanii** (täielik ametlik nimetus alates 18. augustist 1998 vene keeles Открытое акционерное общество Судоходная компания «Волжское пароходство» - Otkrõtoje aktsionernoje obštšestvo Sudohhodnaja kompanija "Volžskoje parohhodstvo", lühike vorm: vene keeles ОАО «СК «Волжское пароходство»; eesti keeles *Avatud [[aktsiaselts]] Laevakompanii „Volga Laevakompanii“*, lüh. *OAO SK Volga Laevakompanii*, ka *OAO Volga-flot*) on Venemaa laevakompanii, mis on registreeritud Nižni Novgorodis Volga ääres Venemaal.

Laevakompanii moodustati alates 1. detsembrist 1954 NSV Liidus olnud *Volga Ühendatud Jõelaevakompanii*st (vene keeles Волжское объединённое речное пароходство, lühend ВОРП), mis 24. märtsil 1994 muudeti aktsiaseltsiks, esialgselt (vene keeles Акционерное общество открытого типа Судоходная компания «Волжское пароходство»), lühivorm *AO Volga flot*.

Laevandusettevõte on asutatud 1843. aastal ja on oma andmeil vanim tegutsev laevafirma Venemaal. Aktsiaselts tegeleb kauba- ja reisijaveoga, 2010. aasta kaubaveomaht oli üle 5 miljoni tonni. Ettevõtte tegutsemispiirkond on Loode-Venemaal, Moskva oblastis ning Volga ja Kama jõel, samuti Volga-Doni ja Valge mere – Läänemere kanalil. Volga laevandusel on üle 250 laeva. 2009. aasta lõpul telliti laevastiku uuendamiseks kümme 140 m pikkust kaubalaeva (projekt RSD44).

2011. aastal müüdi riigi osalus Volga Laevakompaniis. 

2011. aastal sai laevakompanii suurimaks aktsiaomanikuks firmas *Havensight Shipping Cyprus Limited* lõppkasusaajaga Vladimir Lissini isikus.

## Viited

## Välislingid
*Volga laevanduse koduleht (vene keeles)
Claude Makélélé

**Claude Makélelé Sinda** (sündinud 18. veebruaril 1973 Kinshasas Sairis) on endine jalgpallur, kaitsev poolkaitsja. 

Karjääri kolm viimast hooaega mängis Paris Saint-Germainis. Varem mängis ta klubides Nantes, Marseille Olympique, Celta de Vigo, Madridi Real ja Londoni Chelsea.

Aastatel 1995–2008 mängis Claude Makélélé Prantsusmaa jalgpallikoondises.

## Saavutused
### [[FC Nantes|Nantes]]
*Prantsusmaa meister (1):
**1994–1995
### [[Madridi Real]]
*UEFA Meistrite Liiga (1):
**2001–2002
*Euroopa superkarikas (1):
**2002
*Hispaania meister (2):
**2000–01, 2002–03
*Supercopa de España (2):
**2001, 2003
*Intercontinental Cup (1):
**2002
### [[Chelsea FC|Chelsea]]
*Inglismaa meister (2):
**2004–05, 2005–06
*Football League Cup (2):
**2004–05, 2006–07
*FA Community Shield (1):
**2005
*FA Cup (1):
**2006–07
### [[Paris Saint-Germain]]
*Coupe de France
**2009–10
Hocine Soltani

**Hocine Soltani** (27. detsember 1972 Thénia, Thénia piirkond, Boumerdès' provints, Alžeeria – 1. märts 2002 Marseille) oli Alžeeria poksija. Ta oli esimene ja on seni ainus Alžeeria sportlane, kes on võitnud kaks olümpiamedalit.

Soltani võitis kergekaalus (kuni 60 kg) 1996. aasta Atlanta olümpiamängude poksivõistlustel kuldmedali ja tuli olümpiavõitjaks. Ta sai sulgkaalus (kuni 57 kg) 1992. aasta Barcelona olümpiamängude poksivõistlustel pronksmedali, kaotades poolfinaalis hilisemale olümpiavõitjale Andreas Tewsile (Saksamaa).

Soltani sai sulgkaalus (kuni 57 kg) pronksmedali 6. maailmameistrivõistlustel (Sydney, 1991), kaotades poolfinaalis hilisemale kuldmedalivõitjale ja maailmameistrile Kirkor Kirkorovile (Bulgaaria). Ta osales kergekaalus (kuni 60 kg) 7. maailmameistrivõistlustel (Tampere, 1993), kuid kaotas veerandfinaalis oma kohtumise hilisemale pronksmedalivõitjale Vasile Nistorile (Rumeenia) ja jäi edasisest medaliheitlusest välja.

Soltani poksis novembrist 1998 kuni jaanuarini 2000 elukutselisena ning pidas kokku 4 kohtumist ja võitis need kõik (neist 2 nokaudiga).

Soltani surma asjaolud pole tänini selged. Ta kadus Marseille's märtsis 2002 ning tema surnukeha leiti alles septembris 2004. Tõenäoliselt ta tapeti ning tema surma aeg ja koht on oletuslikud.

## Isiklikku
Hocine Soltani vennapoeg Mebarek on samuti tuntud Alžeeria poksija.

## Viited

## Välislingid
*
Paul Laasik

**Paul Laasik** (sündinud 29. juulil 1949 Idrinskoje rajoonis Krasnojarski krais) on eesti näitleja.

Paul Laasik sündis küüditatute pere ja elas 7. eluaastani Siberis. Küüditamiselt pääsedes tuldi tagasi ema kodukohta Kuusalu kihelkonnas.

## Haridus
1968. aastal lõpetas ta Loksa Keskkooli ja 1972. aastal Tallinna Riikliku Konservatooriumi lavakunstikateedri (5. lend).

## Töökohad
Ta töötas aastatel 1972–1996 Eesti NSV Riiklikus Noorsooteateris/ Tallinna Linnateatris näitlejana. Seejärel olnud vabakutseline näitleja.

## Filmid

* 1975 – "Indrek" – Vutt
* 1977 – "Surma hinda küsi surnutelt" – poiss
* 1979 – "Kõrboja peremees" – Villu kambamees
* 1980 – "Ideaalmaastik" – Prillidega
* 1984 – "Hundiseaduse aegu" – Tunneti salga liige
* 1986 – "Keskea rõõmud" – leitnant Kaseorg
* 1990 – "Regina" – Elmar
* 1991 – "Surmatants" – varas
* 1992 – "Need vanad armastuskirjad" – mees õllesaalis
* 1992 – "Lammas all paremas nurgas" – III kordnik
* 1993 – "Tallinn pimeduses" – surnud politseinik Luks
* 1994 – "Tulivesi" – restoranikülaline
* 1999 – "Sellised kolm lugu: Kõrbekuu" – teener
* 2007 – "Sügisball" – telekaparandaja
* 2007 – "Jan Uuspõld läheb Tartusse" – seemendaja
* 2010 – "Punane elavhõbe" – 2. taksojuht
* 2012 – "Seenelkäik" – korraldaja metsas
* 2015 – "Vehkleja" – lapsevanem koosolekul
* 2016 – "Perekonnavaled" – elektrik Eini
* 2020 – "Kratt" – Heino
* 2023 – "Taevatrepp" – onu Arno

## Televisioon

* 2006-2007 – "Kelgukoerad" – Volli
* 2010 – "Ühikarotid" – komandant
* 2010-2011 – "ENSV" – seltsimees Endel Võsa
* 2012 – "Süvahavva" – Rene
* 2016 – "Savisaare protsess" – Eesti kodanik
* 2016 – "Kättemaksukontor" – Vitja Malkin
* 2019 – "EnsV" – seltsimees Endel Võsa

## Isiklikku
Paul Laasik on olnud abielus Zoja Melloviga.

## Viited

## Välislingid
*Paul Laasik andmebaasis IMDb
*Eesti kommunismiohvrid 1940–1991
*PAUL LAASIK Kolgakülast: „Näitlejaks viis õppima mu vali hääl”. Sõnumitooja, 23. november 2010
Margus Oopkaup

**Margus Oopkaup** (11. märts 1959 Kuressaare – 6. jaanuar 2025) oli eesti näitleja ja näitekirjanik.

Ta lõpetas 1977. aastal Kingissepa 1. Keskkooli ja õppis aastatel 1977–1978 Tallinna Merekoolis. 1982. aastal lõpetas ta Tallinna Riikliku Konservatooriumi lavakunstikateedri (10. lend). Lisaks õppis ta aastatel 1985–1989 Tartu Riiklikus Ülikoolis psühholoogiat.

Margus Oopkaup töötas aastatel 1982–2000 Endla Teatris näitlejana.

Ta on mänginud ka kuuldemängudes, kirjutanud lühinäidendeid, kaastöid ja kaaskirju ajalehtedele ja ajakirjadele, juhendanud Pärnumaa näiteringe, töötanud matusekorraldaja, müüja ja turvamehena.

## Rollid
### Teatrilavastustes
* 1981 Jevgeni Švarts "Draakon" (kass)
* 1982 Vladimir Arro "Näete, kes tuli!" (King)
* 1983 Ödön von Horvath "Lood Viini metsadest" (Erich)
* 1983 Franz Pocci "Sinihabe" (Kasperl Pläralära)
* 1984 Brian Friel "Tõlkijad" (Yolland)
* 1984 Ivan Turgenev "Kuu aega maal" (Beljajev)
* 1984 August Kitzberg/Joel Sang "Kaval-Ants ja Vanapagan" (Kaval-Ants)
* 1985 Aleksis Kivi "Nõmmekingsepad" (Iivari)
* 1986 Arvo Valton "Vägede valitsejad" (Valdet)
* 1987 Lev Tolstoi "Ja pimeduses paistab valgus" (Stjopa)
* 1989 Raimond Kaugver "Saturnuse lapsed" (Martin)
* 1989 György Spiró "Kanapead" (Poiss)
* 1990 August Strindberg "Erik XIV" (Erik XIV)
* 1992 Mika Waltari "Käbi kukub" (Filosoof)
* 1993 Tammsaare/Raivo Adlas "Armastuse võimalikkusest Vargamäel" (Oru Eedi)
* 1993 Gerhart Hauptmann "Rotid" (Erich Spitta)
* 1994 Pierrette Bruno "Pepsie" (Cyprien)
* 1996 Sławomir Mrożek "Läbi öö" (Poisu)

### Filmides
* 1980 "Jõulud Vigalas"
* 1981 "Karge meri"
* 1983 "Nipernaadi", Joonatan
* 1989 "Näkimadalad"

### Telelavastustes ja -sarjades

* 1988 "Koera süda"
* 1991 "Otto Almari nägemus"
* 1992 "Soo"
* "Kättemaksukontor"

## Raamatud
* "Mõtle endasse", luulekogu koos Raivo Kuusega
* "Jõuluvana kodu jõulud", jõulunäidendi raamat

## Tunnustus
* 1983 Parima noore näitleja auhind
* 2019 Eesti Punase Risti V klassi teenetemärk

## Viited


## Välislingid
* Margus Oopkaup andmebaasis IMDb
* Margus Oopkaup Eesti filmi andmebaasis
Angerja Issanda Taevaminemise kirik

**Angerja Issanda Taevaminemise kirik**; ka **Kohila kirik** on õigeusu kirik Kohilas.

Kirikut kasutab Eesti Apostlik-Õigeusu Kiriku Angerja Issanda Taevaminemise kogudus.

Kohila kirikut ehitati aastail 1899–1900 arhitekt Vladimir Lunski projekti järgi. See pühitseti 28. jaanuaril 1901.

## Viited
Eskapism

**Eskapism** on reaalsusest eemaldumise, argielust kuhugi kaugele eemale (näiteks kujutlusse) põgenemise soov.

## Välislingid
Ӓ

**Ӓ** (**ӓ**) on kirillitsa täht, mida kasutatakse handi, kildinisaami ja mäemari keeles. See on moodustatud kirillitsa tähest А treemaga. Näeb välja nagu ladina kirja Ä.

## Mari keel
Ӓ on kasutusel mäemari kirjakeeles, kus see on tähestiku 2. täht. Hääldub ümardamata vaegmadala eesvokaalina [æ].
Eduard Koch

**Eduard Koch** (5/17. aprill 1807 Tallinn – 8/20. veebruar 1838 Valjala) oli Eesti vaimulik.

Ta õppis aastatel 1819–1826 Tallinna toomkoolis, 1826–1829 Tartu ülikoolis ja 1829–1830 Berliini, Heidelbergi ja Leipzigi Ülikoolis.

Pärast stuudiumi lõpetamist oli ta poolteist aastat koduõpetaja Eestimaal, pool aastat Võru Krümmeri kasvatusasutuses ja ühe aasta Cēsise tütarlastekoolis õpetajaks, seejärel eraõppeasutuse juhatajaks Tallinnas. Koch ordineeriti 29. septembril/11. oktoobril 1835 Kuressaares õpetajaks.

Ta oli aastatel 1835–1838 (valiti 16/28. aprillil 1835, introdutseeriti 13/25. oktoobril 1835) Valjala Martini koguduse õpetajaks. Ta suri tiisikusse ja maeti 14/26. veebruaril 1838.

## Isiklikku
Edgar Kochi vanemad olid Suurgildi oldermanni Joachim Christian Koch (1765–1816) ja Helene Dorothea Wetterstrand. Ta abiellus 23. augustil/4. septembril 1836 Tallinna raehärra Gottlieb Landeseni tütre Pauline Henriettega.

## Viited
De Nederlandse Opera

**De Nederlandse Opera** (**DNO**) on Hollandi ooperiteater, mis tegutseb Amsterdamis Het Muziektheateris – arhitekt Cees Dami projekteeritud moodsas hoones, mis avati 1986. aastal.

DNO loodi peatselt pärast Teist maailmasõda repertuaarikeskse püsitrupiga teatrina. Sõjajärgsel ajal korraldas see ulatuslikke ringreise Hollandis oma kodust Stadsschouwburg Amsterdamis, eelmisel sajandivahetusel ehitatud teatrihoonest Amsterdamis Leidsepleinil. 1964 sai see uue nime **De Nederlandse Operastichting** ("Hollandi Ooperi Sihtasutus") ning võttis omaks lavakeskse (*stagione*) lähenemise, kutsudes igasse uude lavastusse eri soliste ja truppe. 1986. aastal kolis teater vastvalminud Muziektheaterisse Stoperasse Amsteli jõe ääres, kus tegutseb kõrvuti Hollandi Rahvusballetiga. Sestsaati kannab teater nime De Nederlandse Opera.

DNO-l on oma 60-liikmeline koor ja 260 tehnilist töötajat. Teatril pole oma alalist orkestrit ning lavastusi saadavad paljud Hollandi orkestrid, sealhulgas Hollandi Filharmooniaorkester, Hollandi Kammerorkester, Kuninglik Concertgebouwi Orkester, Rotterdami Filharmooniaorkester, Hollandi Raadio Filharmooniaorkester, ASKO Ensemble ning Schoenberg Ensemble.  

Aastas toob DNO lavale keskmiselt 11 lavastust, peaaegu kõik etendused on välja müüdud. Ehkki enamik etendusi toimub Muziektheateris, on teater esinenud ka Stadsschouwburgis, Koninklijk Theater Carrés ja Westergasfabriekis Amsterdamis. Juba palju aastaid on juunis väljatoodav lavastus osa Hollandi Festivalist ning seda saadab Kuninglik Concertgebouwi Orkester. DNO on esitanud oma lavastusi ka välismaal, näiteks Metropolitan Operas, Brooklyni Muusikaakadeemias ning Lincoln Center Festivalil New Yorgis, samuti Adelaide Festivalil Austraalias.

1988. aastast, on DNO kunstiline juht Prantsuse-Liibanoni päritolu teatrijuht Pierre Audi. 1986–1999 oli peadirigent Hartmut Haenchen, olles ka Hollandi Filharmooniaorkestri peadirigent. Nüüdseks on ta NDO peamine külalisdirigent. Hiljem on peadirigendiks olnud Edo de Waart (1999–2004) ja Ingo Metzmacher (2005–2008). Märtsis 2009 teatas DNO, et 2011.-2012. aasta hooajal on uus peadirigent Marc Albrecht, kellega on sõlmitud esialgne nelja-aastane leping. Naasmine Hollandi Filharmooniaorkestri ja DNO ühise peadirigendi traditsiooni juurde teeb Hollandi Filharmooniaorkestrist taas DNO põhiorkestri. 

## Peadirigente
* Hans Vonk (1976–1985)
* Hartmut Haenchen (1986–1999)
* Edo de Waart (1999–2004)
* Ingo Metzmacher (2005–2008)
* Marc Albrecht (2011–...)

## Viited

## Välislingid
* De Nederlandse Opera
* De Nederlandse Opera Sõbrad
Gerald Dreyer

**Gerald Dreyer** (22. september 1929 Pretoria – 5. september 1985 Pretoria) oli Lõuna-Aafrika poksija.

Dreyer võitis kergekaalus (kuni 62 kg) 1948. aasta Londoni olümpiamängude poksivõistlustel kuldmedali ja tuli olümpiavõitjaks.

Dreyer poksis detsembrist 1948 kuni augustini 1955 elukutselisena. Ta osales kokku 50 kohtumisel, millest võitis 40 (neist 22 nokaudiga) ja kaotas 8 (neist 5 nokaudiga) kohtumist ning 2 kohtumist jäi viiki.

## Viited

## Välislingid
* 
*
Antigone

**Antigone** (vanakreeka keeles Ἀντιγόνη) oli vanakreeka mütoloogias Teeba kuninga Oidipuse ja tema naise Iokaste tütar, Ismene, Eteoklese ja Polyneikese õde.

Kui Oidipus suundus pagendusse, oli Antigone talle saatjaks. Kui Antigone pärast isa surma Teebasse naasis, oli tema vendade vahel puhkenud tüli Teeba trooni pärast. Polyneikes läks koos oma kaaslastega Eteoklese vastu sõjaretkele (seitsme sõjaretk Teeba vastu) ning lahingus langesid mõlemad vennad. Teeba uus valitseja, Antigone onu Kreon keelas Polyneikese surnukeha matta, sest ta oli võidelnud oma kodulinna vastu. Antigone, kes pidas jumalikke seadusi inimlikest ülemaks, sooritas keelust hoolimata matmisrituaali, puistates Polyneikese kehale mulda. Kui valvurid selle avastasid, pühkisid nad surnukeha uuesti puhtaks ning jäid varitsema. Öösel tuli Antigone taas matmisrituaali sooritama ning ta võeti kinni. Karistuseks müüriti ta kaljukoopasse, kus poos end üles. Sellest teada saanud, tappis end ka Antigone peigmees, Kreoni poeg Haimon.
Treimani luteri kirik

**Treimani luteri kirik** on luteri kirik Pärnu maakonnas Treimanis.

Kirik ehitati 1867. aastal. See kuulus siis Salatsi kihelkonda ja oli Salatsi abikirik.

Kirikut kasutab EELK Treimani kogudus.

## Välislingid

* "Treimani kirik saab värske sisemuse" Pärnu Postimees, 17. september 2003
Erki Tammiksaar

**Erki Tammiksaar** (sündinud 1. detsembril 1969 Vändras) on eesti geograaf ja teadusajaloolane.

## Elulugu
Tammiksaar on lõpetanud Vändra Keskkooli. 1988. aastast õppis ta Tartu Riiklikus Ülikoolis geograafiat, ülikooli lõpetas 1993. aastal. 1995. aastal kaitses magistritöö "Geograafia õpetamisest Tartu ülikoolis aastatel 1802–1918" (juhendaja Ott Kurs). Aastatel 1996–2000 õppis ta Tartu Ülikoolis loodusgeograafia doktorantuuris ning kaitses 2000. aastal doktoriväitekirja "Географические аспекты творчества Карла Бэра в 1830—1840 гг" ("Karl Ernst von Baeri geograafia-alasest tegevusest 1830.–1840. aastatel", juhendajad Ott Kurs ja Natalja Suhova).

1994. aasta aprillis sai Tammiksaar Zooloogia ja Botaanika Instituudi inseneriks. 1995. aasta algusest töötas ta Eesti Põllumajanduse Akadeemia Baeri muuseumi juhatajana, 1996. aastast oli ta Maaülikoolis teadur. 1998–2003 töötas teadurina Tartu Ülikooli filosoofiaosakonnas. 2003. aastal sai temast Eesti Põllumajandusülikooli Zooloogia ja Botaanika Instituudi ja Tartu Ülikooli geograafia instituudi vanemteadur. 2005. aasta 1. septembrist on ta EPMÜ teadusloo uurimise keskuse juhataja. 2009. aastast on ta Tartu Ülikooli loodus- ja tehnoloogiateaduskonna ökoloogia- ja maateaduste instituudi inimgeograafia ja regionaalplaneerimise õppetooli erakorraline vanemteadur.

Erki Tammiksaar on uurinud loodusteaduste ajalugu Eestis 19. ja 20. sajandil, teadussidemeid 19. sajandi Euroopas, Tartu ülikooli ja Peterburi Teaduste Akadeemia ajalugu, Karl Ernst von Baeri teaduslikku tegevust ning baltisaksa polaaruurijaid 19. sajandil. Muuhulgas tuleks tema uurimuse põhjal eelistada maadeuurija Ferdinand Friedrich Georg Ludwig von Wrangelli puhul üldlevinud nimekuju Wrangel asemel kuju Wrangell.

Ta on Eesti Geograafia Seltsi, Akadeemilise Baltisaksa Kultuuri Seltsi ning Teadusajaloo ja Teadusfilosoofia Eesti Ühenduse juhatuse liige. Ta kuulub ka Õpetatud Eesti Seltsi ning Eesti Looduseuurijate Seltsi.

## Teoseid
### Monograafiad
*Erki Tammiksaar "Eestikeelse Tartu Ülikooli esimene aastasada", Tartu Ülikooli Kirjastus, 2023
*Ken Kalling, Erki Tammiksaar "Eesti Teaduste Akadeemia ajalugu. Arenguid ja järeldusi", Eesti Teaduste Akadeemia, 2008
*Erki Tammiksaar, Ian R. Stone "Karl Ernst von Baer and the Kara Sea "Eiskeller""
*Erki Tammiksaar, V. Kaavere "Findbuch zum Nachlaß Karl Ernst von Baer (1792–1876)"

### Artikleid
* "Karl Ernst von Baer's contribution to the research into the climate of polar regions in the period of 1830 to 1840" (resümee)
* "Carl von Ditmar – unustusse vajunud maadeuurija (1822–1892)"
* "Tartu ülikooli zooloogiakateedri rajamine (1843) ja selle eellugu" (resümee)
* "Tuntud polaaruurija, tundmatu inimene – Eduard von Toll 150" Eesti Loodus, 3/2008

## Tunnustus
* 2004 Karl Ernst von Baeri preemia 
* 2007 Eesti Maaülikooli Raefondi preemia 
* 2008 Saksa Polaaruurimise Seltsi 23. rahvusvahelise kongressi posteri peapreemia
* 2023 Tartu Ülikooli medal

## Viited

## Välislingid

*
*Erki Tammiksaar Tallinna Ülikooli raamatukogu kodulehel
*"Eesti raha tähed – Karl Ernst von Baer" Raadio Ööülikool 2009 (raadioloeng, 50 min)
Treimani Pühade Apostlite Peetruse ja Pauluse kirik

**Treimani Pühade Apostlite Peetruse ja Pauluse kirik**; ka **Treimani õigeusu kirik** on õigeusu kirik Pärnu maakonnas Häädemeeste vallas Treimanis, Treimani kalmistu territooriumil.

Kirikut kasutab Eesti Apostlik-Õigeusu Kiriku Treimani Pühade Apostlite Peetruse ja Pauluse kogudus.

Kirik ehitati 1935. aastal. Arhitekt oli Märt Merivälja. Hoone pühitseti aastal 1940, samal aastal sai kirik ka ikonostaasi.


Treimani õigeusu kirik 2012.JPG 
Treimani õigeusu kirik 02.JPG
Treimani Pühade Apostlite Peetruse ja Pauluse kirik.JPG
Treimani õigeusu kiriku sisemus.JPG
Treimani õigeusu kirik (2024).jpg|Treimani õigeusu kirik (2024)
Treimani õigeusu kiriku torn.jpg|Treimani õigeusu kiriku torn  (2024)
Treimani õigeusu kirik.jpg|Treimani õigeusu kiriku sissepääs (2024)


## Välislingid

*
George Hunter

**George Hunter** (22. juuli 1927 Brakpan, praegu Gauteng – 12. detsember 2004) oli Lõuna-Aafrika poksija.

Hunter võitis poolraskekaalus (kuni 80 kg) 1948. aasta Londoni olümpiamängude poksivõistlustel kuldmedali ja tuli olümpiavõitjaks. Ta sai nendel olümpiamängudel parima tehnikaga poksijale mõeldud Val Barkeri karika.

Hunter poksis novembrist 1948 kuni aprillini 1954 elukutselisena. Ta osales kokku 19 kohtumisel, millest võitis 13 (neist 4 nokaudiga) ning kaotas 6 (neist 2 nokaudiga) kohtumist.

## Viited

## Välislingid
* 
*
Suzanne Collins

**Suzanne Collins** (sündinud 10. augustil 1962) on Ameerika Ühendriikide kirjanik.
Suzanne Collins alustas karjääri laste-telesaadete stsenaristina.

2008. aastal ilmus Suzanne Collinsi raamat "Näljamängud", samanimelise triloogia esimene osa. Teine raamat, "Lahvatab leek", ilmus 2009. aasta septembris; kolmas, "Pilapasknäär", 24. augustil 2010.

2012. aastal valmis romaani "Näljamängud" põhjal tehtud film "Näljamängud". Peaosi selles mängivad Jennifer Lawrence, Josh Hutcherson ja Liam Hemsworth. 2013 tehti filmile järg "Lahvatab leek", mis põhineb raamatul "Lahvatab leek". 2014. aasta alguses teatati, et raamatust "Pilapasknäär" tehakse kaks filmi. Alates 2014 novembrist on saadaval "Näljamängud: Pilapasknäär - Osa 1". 2015. aasta novembris jõudis kinodesse sarja viimane film "Näljamängud: Pilapasknäär - Osa 2"

## Viited

* The Official Suzanne Collins Website
 
* IMDB:
** Suzanne Collins Biography
** Näljamängud (2012)
** Näljamängud: Lahvatab leek (2013)
** Näljamängud: Pilapasknäär - 1.osa (2014)
** Näljamängud: Pilapasknäär - 2.osa (2015)
* Suzanne Collins, ester.ee
Theunis van Schalkwyk

**Theunis Jacobus van Schalkwyk** (12. september 1929 Krugersdorp, praegu Gauteng – 27. august 2005 Roodepoort, Gauteng) oli Lõuna-Aafrika poksija.

Van Schalkwyk sai poolraskekaalus (kuni 81 kg) 1952. aasta Helsingi olümpiamängude poksivõistlustel hõbemedali, kaotades finaalis László Pappile (Ungari). 

## Viited

## Välislingid
*
Torma kirik

**Torma Maarja kirik** on luteri kirik Jõgeva maakonnas Vanamõisa külas.

Kirikut kasutab EELK Torma Maarja kogudus.

Torma kirik on ehitatud aastatel 1755–1766. Seal filmiti 1969 filmi “Kevade” kellatornistseenid Arno ja Liblega. 

## Pilte

Torma kirik1.jpg|
Torma kiriku torn.jpg|Kiriku torn
Torma kirikukukk.jpg|Kiriku kukk
Torma Maarja kiriku altar.jpg|Kiriku altar
Torma Maarja kiriku sisevaade.jpg|Kiriku interjöör
Tormakirikuuks.jpg|Kiriku uks
Torma kirikuaia paviljon.jpg|Kirikuaia paviljon


## Vaata ka
*Torma pastoraat

## Välislingid

*
Carnival Legend

**Carnival Legend** on kolmas ettevõttele Carnival Corporation & plc kuuluv Spirit-klassi ristluslaev, mille ehitas Kvaerner Masa-Yards AB laevatehas Soomes.

Carnival Legendi sõsarlaevad on Carnival Spirit, Carnival Miracle, Carnival Pride ning teistsuguse korstnaga Costa Atlantica ja Costa Mediterranea.

Laev lasti vette 17. detsembril 2001 ja anti tellijale üle 14. augustil 2002.

Laeva pikkus on 294 m, laius on 32,2 m ja süvis 7,8 m. Laeva mahutavus on 88 500 ja maksimaalne kiirus 22,0 sõlme. Laeval on 12 tekki. Laev võib peale võtta 2124 reisijat ja laevaperes on 930 liiget.

Laev ristiti 21. augustil 2002 Inglismaal Essexis. Ristiemaks sai briti näitleja Judi Dench. Ristimisel tuleb vastu laevakeret purustada šampanjapudel, aga see õnnestus Denchil alles kolmandal katsel. Dench pritsiti šampanjat üleni täis, aga ta suhtus sellesse üsna heatujuliselt.

Laeva kodusadam on Panamá. Laeva operaatorettevõte on Carnival Cruise Lines.

Põhiliselt sooritab Carnival Legend reise USA-st Floridast Tampalt Kariibi mere lääneossa, kuid 2004 sai ta Carnival Cruise Linesi esimeseks laevaks, mis sõitis Euroopa vetes. Siis sooritas see laev 12 päeva pikkusi reise üle Atlandi ookeani Põhja-Ameerikast Lääne-Euroopasse.

## Õnnetused laeval

13. juulil 2005 lahkus laev Briti Neitsisaarte suurimalt saarelt Tortolalt ja võttis kursi New Yorki. Kell 17.10 kaldus laev ootamatult tüürpoordi 14-kraadisesse kreeni. Mõned inimesed said kergelt vigastada. Meeskond teatas reisijatele, et niisugune kreen on nende praktikas enneolematu ja et kreeni põhjustas arvuti hetktõrge.

3. augustil 2005 kella 22 paiku hakkas alumistelt tekkidelt vööri suunas paksu suitsu tulema. Mõne minuti pärast anti kõigile käsk koguneda laeva ülemistele, avatud tekkidele. Reisijad lubati laeva sisemusse alles rohkem kui tund aega hiljem. Kompensatsiooni ega tõelist selgitust reisijatele ei antud peale selle, et "masinaruumis oli probleem ja miski kuumenes üle".

27. mail 2006 hüppas 35-aastane mees oma kajuti rõdult üle parda pärast seda, kui oli oma naisega laste juuresolekul tülitsenud. Laev jäi 19 tunniks õnnetuskoha lähedusse, aga tema surnukeha ei leitudki. Kuriteo tunnuseid ei avastatud.

2. septembril 2007, reisi esimesel päeval seiskusid laeva masinad täielikult umbes tunniks ajaks. Seetõttu naasis laev järgmise päeva õhtul sadamasse.

30. septembril 2009 lahkus laev Ida-Mehhikos asuvalt Cozumeli saarelt kai äärest, kui tugev tuul tõukas Carnival Legendi vastu ettevõtte Royal Caribbean Cruise Lines laeva Enchantment of the Seas. Carnival Legend sai kergeid kahjustusi lahtiste tekkide piirkonnas ja osa aknaid purunes. Mõlemad laevad sõitsid omal jõul järgmisse ettenähtud sihtkohta pärast seda, kui olid sadamavõimudelt vastava loa saanud.

13. veebruaril 2010 lahkus laev Tampast, kui laeva mehaanikas ilmnes viga, mis vähendas oluliselt laeva kiirust. Reisijad teatasid masinaruumist tulevast krigisevast häälest ja vibratsioonist. Mitu tundi hiljem pöördus laev Tampasse tagasi.

## Viited

## Välislingid
*Carnival Legend Carnivali kodulehel (inglise keeles)
Blackburn

**Blackburn** on linn Inglismaal Lancashire'i krahvkonnas.

Vastavalt Suurbritannias 2001. aastal toimunud rahvaloendusele elas Blackburnis 105 085 inimest.

## Sport
Blackburnis tegutseb Premier League'i jalgpalliklubi Blackburn Rovers, mis hooajal 1995–1996 sai Inglismaa meistriks. Klubi kodustaadion on Ewood Park.

## Sõpruslinnad
*   Péronne, Somme, Prantsusmaa
*   Altena, Saksamaa

## Viited
Marcel Cohen

**Marcel Samuel Raphaël Cohen** (6. veebruar 1884 Pariis – 5. november 1974 Viroflay) oli prantsuse lingvist, professor.

Ta oli semiidi ja Etioopia keelte uurija, samuti uuris kirja ajalugu ja üldkeeleteadust.
Näljamängud

**"Näljamängud"** (*"The Hunger Games"*) on USA kirjaniku Suzanne Collinsi romaan, mis ilmus 2008. aasta septembris. 

"Näljamängud" on samanimelise triloogia esimene raamat. See on rahvusvaheline *fantasy-*bestseller, mida on tõlgitud 51 keelde.

2012. aastal valmis Lions Gate Entertainmentil romaanil "Näljamängud" põhinev samanimeline film. Filmis mängivad peaosi Jennifer Lawrence, Josh Hutcherson ja Liam Hemsworth.

## Sisututvustus
Romaanis jutustatakse 16-aastasest Katniss Everdeenist, kes elab postapokalüptilise maailma riigis nimega Panem ja peab osalema iga-aastastel ellujäämismängudel nimega Näljamängud. Näljamängud on Panemis üks suurimaid sündmusi, neid edastatakse üle kogu riigi. Näljamängudest peavad osa võtma üks poiss ja üks tüdruk vanuses 12 kuni 18 aastat Panemi igast kaheteistkümnest ringkonnast. Võit tähendab kuulsust ja rikkust, kaotus kindlat surma. Mängude lõpus võib ainult üks osaleja ellu jääda. Katniss astub vabatahtlikuna mängudele oma õe Prim'i eest, et teda päästa kindlast surmast.

## Tegelased
* **Katniss Everdeen** – 16-aastane neiu, kes elab 12. Ringkonnas, Serval, koos ema ja õe Primrose'iga. Tema isa hukkus söekaevanduse plahvatuses aastaid tagasi. Tal on parim sõber Gale, kellega ta käib koos metsas jahil. Katniss astub vabatahtlikuna 74. Näljamängudele oma õe eest. Ta oskab väga hästi vibu lasta ja nuga loopida.
* **Peeta Mellark** – 16-aastane noormees, kes elab 12. Ringkonnas koos ema, isa ja kahe vanema vennaga. Tema perel on pagariäri. Ta on juba oma esimesest koolipäevast armunud Katnissi. Ta loositi 74. Näljamängudele poisstribuudiks. Tema tugevad küljed on maalimine, maadlemine ja raskuste tõstmine.
* **Gale Hawthorne** – 18-aastane noormees. Elab 12. Ringkonnas, Serval, ema ja kolme noorema õe ja vennaga. Isa hukkus samas plahvatuses, kus Katnissi isagi. Katniss ja Gale käivad koos jahil metsas ja nad on parimad sõbrad. Ta oskab väga hästi püüniseid ja lõkse üles seada.
* **Haymitch Abernathy** – 40. aastates meesterahvas. Elab 12. Ringkonnas, Võitjate külas. Ta võitis 50. Näljamängud. Sellest ajast on ta teiste tribuutide juhendaja. Lisaks on ta ka alkohoolik, aga samas väga terava mõistusega.
* **Effie Trinket** – Kapitooliumi elanik, 12. Ringkonna eskort. Väga ekstravagantse välimusega.

## Viited
Näljamängud (film)

**"Näljamängud"** (inglise keeles *The Hunger Games*) on 2012. aastal valminud Ameerika Ühendriikide mängufilm, mille režissöör on Gary Ross.

Film põhineb Suzanne Collinsi romaanil "Näljamängud".

Peaosi mängivad Jennifer Lawrence, Josh Hutcherson ja Liam Hemsworth.

2011. aasta augustis teatas filmistuudio Lionsgate, et plaanis on ekraniseerida ka "Näljamängude" triloogia teine raamat "Lahvatab leek".

## Näitlejad
*Jennifer Lawrence – Katniss Everdeen
*Josh Hutcherson – Peeta Mellark
*Liam Hemsworth – Gale Hawthorne
*Woody Harrelson – Haymitch Abernathy
*Elizabeth Banks – Effie Trinket
*Willow Shields – Primrose Everdeen
*Stanley Tucci – Caesar Flickerman
*Lenny Kravitz – Cinna
*Donald Sutherland – president Snow
*Wes Bentley – Seneca Crane
*Alexander Ludwig – Cato
*Isabelle Fuhrman – Clove
*Amandla Stenberg – Rue
*Dayo Okeniyi – Tresh
*Jacqueline Emerson – Rebasenägu/Foxface

## Välislingid
* Näljamängude Eesti koduleht
* Koduleht
* 
*
Rocky Seto

**Haruki Rocky Seto** (sündinud 12. märtsil 1976 Los Angeleses California osariigis) on USA Ameerika jalgpalli treener. 

Ta õppis Arcadia Keskkoolis, kus mängis kooli meeskonnas mitmel positsioonil. Ta on ennast kirjeldanud keskpärase mängijana.

Ta töötab Seattle Seahawksi kaitsemängu abitreenerina.

## Viited
Aleksis Rannit

**Aleksis Rannit** (sünninimi **Aleksei Dolgoshev**, eesnimi muudetud 25. veebruaril 1939 ja perekonnanimi 12. aprillil 1939; 1. oktoober (vkj) / 14. oktoober 1914 Kallaste – 5. jaanuar 1985 New York) oli vene päritolu eesti kirjanik ja kunstiteadlane.

Ta sündis Kallastel ehitusinseneri ja matemaatikaõpetaja perekonnas. Imikueas asus ta koos emaga elama Peterburi (isa jäi Eestisse), kust repatrieeruti aastal 1921 Eestisse. 1925. aastal ta ema suri ja teda kasvatas ema õde Elisabeth Adem.

Ta õppis aastatel 1940–1944 Kaunase ja Vilniuse Ülikoolis (kunstiajalugu, esteetikat, vene kirjandust ja raamatukogundust), õpingute ajal töötas Leedu Riiklikus Raamatukogus graafikakogu konservaatorina ja Leedu Riigiteatris tõlkijana. Aastatel 1947–1949 õppis ta Freiburgi ülikoolis ja 1953–1956 Columbia ülikoolis, lõpetas selle magistrikraadiga.

Aastatel 1944–1953 elas ta Saksamaal, Austrias, Itaalias ja Prantsusmaal ning 1953. aastast USA-s. Ta oli kunstiajaloo õppejõud ja raamatukogutöötaja. 1961. aastast oli ta Yale'i Ülikooli slaavi ja Ida-Euroopa osakonnas teadur.

## Tunnustus
*1973 Henrik Visnapuu preemia ("Sõrmus")
*1978 USA Eesti Kultuurifondi auhind

## Isiklikku
Aleksis Rannit oli kaks korda abielus. Tema esimene abikaasa oli (abiellusid aastal 1940) Leedu ooperilaulja Gražina Matulaitytė (:lt; 1899–1993); tema teine naine oli Prahas sündinud vene emigrantide järeltulija, Yale'i Ülikooli raamatukogutöötaja Tiina (Tatjana) Rannit, kes õppis selgeks eesti keele ja kirjutas eestikeelseid luuletusi.

## Viited

## Välislingid
*Eesti raamatukogunduse biograafiline andmebaas
Erki Kivinukk

**Erki Kivinukk** (sündinud 6. veebruaril 1973 Tallinnas) on eesti korvpallur ja pedagoog.

Ta on lõpetanud 1991. aastal Eesti Spordigümnaasiumi ja 2001. aastal Tallinna Pedagoogikaülikooli (kehakultuuriteaduskonnas).

Kaks aastat (2002/03 ja 2003/04) mängis ta Tallinna Kalevis ääremängijana ja kuulus Eesti koondisse. Ta oli meeskonna resultatiivseim ja Eesti Korvpalli Meistriliiga parim mängija.

Erki Kivinukk mängis Pirita klubis, jaanuaris 2005 kutsuti ta Saksamaa klubisse Tübingeni Walter Tigers. Veebruaris siirdus ta mängima Tšehhi klubisse BK Opava.

Alates 2009. aastast mängis Kivinukk 2. liiga meeskonnas Nõmme RIM.

## Viited

## Välislingid
*